Festivalski program nudi:
**SRIJEDA, 27.08.**
**16.00 h, Strossmayerov trg**
**Radionica: Prenamjena otpada**
Radionica u kojoj će se izrađivati korisni i ukrasni predmeti od otpada. Na taj način potiče se recikliranje, vlastita kreativnost, te ušteda novca, a napravljeni predmeti imaju osobnost i samim time se ugodnije uklapaju u bilo koji životni prostor. Voditeljica: Dijana Mijač Dretar

**20.00 h, Klub Kulture**
**Projekcija dokumentarnog filma: Taste the waste**
Dokumentarni film Taste the waste šokantnog  je, ali istinitog sadržaja o hrani: što se danas u svijetu događa s hranom, kako uopće dolazi na police i što kada se ne proda, te kako se ljudi ponašaju oko hrane, pogotovo zbog neznanja. Ovom projekcijom propagira se prvotno obrazovanje na tom području, ali i vlastita promjena u razmišljanju prilikom kupovine i korištenju namirnica za održivu budućnost.
Mini izložba od popodnevne radionice Prenamjene otpada gdje će biti izloženi neki predmeti izrađeni na radionici.

**ČETVRTAK, 28.08.**
**10.00 h, Gradska knjižnica Franjo Marković Križevci (dječji odjel)**
**Seminar: Brinemo o kućnim ljubimcima (za djecu)**
Tamara Špoljar, studentica Veterninarskog fakulteta i ljubiteljica životinja, održat će izglaganje u kojem djeca i svi zainteresirani mogu doznati više o kućnim ljubimcima i kako se prikladno brinuti za njih. Uz kreativnost i zabavu djeca će imati priliku shvatiti odgovornost koju nosi kućni ljubimac, a dobra atmosfera zagarantirana je gostom iznenađenja.

**16.00 h, Strossmayerov trg**
**Radionica: Izrada sjemenskih bombi**
Svaka zelena površina koja nije naseljena biljem, a mogla bi za to koristiti, sudionike ove radionice uči na koji način to postići. Kada vesele bombe odrastu, svojim prisustvom plijene pažnju, uljepšavaju prostor, neke čak mogu i nahraniti gladna usta, a svaka je razlog za osmijeh.Voditeljica: Iva Beti

**19.00 h, Klub Kulture**
**Tribina: Biljke nas liječe**
Kako brinemo o svojem tijelu popularna je tema današnjice. Svakodnevno se suočavamo sa stresom, dovodimo se u prilike gdje zanemarujemo svoj organizam i dolazi do pada imuniteta, te naposlijetku do raznih bolesti. Dr.sc. Renata Erhatić, profesorica na Visokom gospodarskom učilištu u Križevcima, u svojem će se izlaganju baviti tematikom ljekovitog bilja, gdje će posebno obratiti pozornost na kulture koje su nam svakodnevno dostupne, a za koje možda nismo ni znali od kakve su pomoći.

**20.00 h, Klub Kulture**
**Projekcija dokumentarnog filma:Home**
Što ljudi znaju, a što ne žele znati? Posljedice napretka čovječanstva, sebičnosti ljudske rase, neznanja i nezainteresiranosti sve su snažnije, a Zemlja šalje pozive u pomoć dan za danom. Potrebno je zaustaviti koktel posljedica jer naš planet je jedan i nakon njega nemamo kamo. Dokumentarni film Home također je Zemljin poziv u pomoć, no stvoren od strane ljudi koji žele promjenu, zato krenimo prvo od sebe jer je, na kraju krajeva, sve povezano.

**PETAK, 29.08.**
**10.00 h, Klub Kulture**
**Razmjena/buvljak odjeće**
Neki komad odjeće koji je dosadio može se zamijeniti za drugi, neki novi kupiti za simboličan iznos, a usput se potiče korištenje-ponovno korištenje (use-reuse), ideja koja čuva prirodu. Osim što je prilika za ”recikliranje” svojih neželjenih predmeta, i  zamjenu za posebne odjevne predmete, na ovakav način ne podržava se proizvodnja velikih kompanija koje prekomjerno zagađuju okoliš.

**16.00 h, Strossmayerov trg**
**Radionica: Oslikavanje platnenih torbi**
Korištenje plastičnih vrećica danas je uobičajeno, što je veliki problem zbog sastava plastike čija je dugotrajna razgradnja neodrživa i ugrožava budućnost, pogotovo kada se nađe odbačena u prirodi. Na ovoj radionici zaboravit ćemo plastiku, svaki sudionik dobit će platnenu torbu koju će moći oslikati ekološkim motivima i sa svojom platnenom torbom promicati zaštitu okoliša. Voditeljica: Ana Petek

**19.00 h, Klub Kulture**
**Tribina: Biljna priča tekstila**
Zapitate li se ponekad, kada se oblačite, što nosimo na sebi i utječe li to na nas? Koji materijali su svakodnevno u kontaktu s kožom i jesmo li svjesni negativnih posljedica modernizacije tekstilne industrije? Dr.sc. Zvjezdana Augustinović, profesorica Visokog gospodarskog učilišta u Križevcima, u svojem će izlaganju ispričati biljnu priču tekstila, posvetiti se najstarijim i najzdravijim materijalima, predstaviti biljke iz čijih dijelova je moguće izdvojiti vlakno i naglasiti neusporedive prednosti prirodnih materijala.

**21.00 h, Klub Kulture**
**Slušaona: DJ Sergio (Funk Club, Zagreb)**
DJ Sergio, nakon 17 godina karijere na Radiu 101, sada konstantno glazbeno aktivan u Funk Club-u u Zagrebu, prvi puta će kročiti u Klub Kulture. Križevačku publiku opustit će i rasplesati atmoferičnom mješavinom hitova i nehitova, bilo da je to funk, disco ili house, jer DJ Sergio voli sve što vole mladi, a vrti svu zamislivu groovy glazbu.

**SUBOTA, 30.08.**
**09.00 h, okupljanje na Ratarni**
**Akcija čišćenja ratarske šume**
Kako bismo utvrdili gradivo koje smo naučili tokom festivala, ali i kako znanje nebi ostalo samo teorija, jutro zadnjeg dana festivala započet će akcijom čišćenja šume. Okupljanje će biti u 9 sati na Ratarni, nakon čega ćemo ujediniti snage i pokupiti smeće iz šume. Pripremite se na prekrasan osjećaj da radimo promjenu, uz druženje i osvježenje nakon obavljenog posla.

**16.00 h, Gradska knjižnica Franjo Marković Križevci (dječji odjel)**
**Seminar: Planinarimo i čuvamo okoliš (za djecu)**
Predavač Matej Perkov dugogodišnji je planinar koji često odlazi u planine iz kojih se vraća s vrećama punim smeća. Djeci, ali i svima zainteresiranima, u svojem će izlaganju istaknuti važnost bavljenja fizičkim aktivnostima i povezati slobodno vrijeme sa zaštitom okoliša. Od malih nogu potrebno je brinuti o svijetu u kojem živimo, posebice jer nismo jedini stanovnici, a zašto je to tako važno objasnit će Matej uz zabavne sadržaje.

**21.00 h, Klub Kulture**
**Koncert:**
**Luka Belani**, naš križevački kantautor, s dva albuma i jednim EP iza sebe, te trećim albumom u nastanku, nastupit će u svojem rodnom gradu. Nakon koncerata po mnogim hrvatskim i inozemnim klubovima, prepoznat kao uspješan, mlad glazbenik, hvaljen diljem medija, s odličnim recenzijama, ponovno će pružiti domaćoj publici večer vrhunske akustične svirke s melodičnim pjesmama.

**Maja Jakić**, studentica novinarstva iz Ploča, također je perspektivna pjevačica, polaznica škole „Mikrofon Star“. Nastupila je kao prateći vokal Maji Bajamić, a svoj prvi samostalni nastup održat će upravo u Križevcima. Uz pratnju gitarista Lovre Golca Maja će zagrijati atmosferu uz obrade u duhu soula, r’n’b-a i popa, iskustvo koje će joj pomoći u budućem autorskom radu za koji želi da ide u smjeru novog vala elektronske glazbe.